Nyilatkozatháború az 'Antall-merénylet kapcsán'
A szocialisták az Országos Rádió és Televízió Testülettel vizsgáltatnák meg azt a riportot, amelyben a Hét című műsor a múlt héten egy Antall József miniszterelnök ellen irányuló, végül a CIA által meghiúsított 1991-es merényletről számolt be. Az ellenzéki párt szerint az anyag Frei Tamás hírhedt bérgyilkosos riportjához hasonlóan alkalmas a "közbizalom és a köznyugalom rongálására". A műsor szerkesztősége visszautasítja a szocialisták vádjait, és elutasítja, hogy a párt beleszóljon egy műsor életébe.
Az MTV A Hét című műsorának szerkesztősége visszautasítja azokat a vádakat és feltételezéseket, amelyeket az MSZP tegnap közölt műsorunkkal kapcsolatosan a nyilvánossággal. Visszautasítjuk, hogy A Hét "hírlapi kacsákkal ... riogat". - áll a szerkesztőség szerdán kiadott közleményében. Az ügy közvetlen előzménye, hogy Lendvai Ildikó a szocialisták alelnöke kedden közleményében élesen bírálta a közszolgálati televízió működését, ezen belül pedig a Hét múlt heti adásának azon riportját, amelyben egy feltételezett Antall József miniszterelnök elleni merénylet tervéről számolt be a műsor.

Az elmélet, miszerint 1991-ben a KGB meg akarta gyilkolni a magyar kormányfőt, a műsorban a Kapu című folyóirat főszerkesztője, Brády Zoltán szájából hangzott el, ám mind Boross Péter akkori belügyminiszter, mind a Nemzetbiztonsági Hivatal cáfolta, hogy tudomásuk lett volna az akcióról.

A szocialisták szerint "hirlapi kacsa" a Hét riportja

"Csak a normális működési feltételek szétesése magyarázhatja azt, hogy A Hét műsora a közszolgálati televíziózáshoz méltatlanul hírlapi kacsákkal: az egykori miniszterelnök elleni merényletkísérlet hírével riogat, amelyet a közbiztonságért és nemzetbiztonságért felelős korábbi vezetők más orgánumokban kénytelenek cáfolni" - vélekedik Lendvai Ildikó szocialista politikus. Az MSZP ezért azt javasolja, hogy a riportot vizsgálja meg az ORTT is, mivel "legalább annyira alkalmas a közbizalom és a köznyugalom rongálására, mint az RTL Klub nagy botrányt kavart és az ORTT által már joggal elmarasztalt tudósítása egy hasonló esetleges merénylet áráról".

A Hét szerkesztőségének nyugodt a lelkiismerete

A Hét szerkesztősége szerdai válaszában arra hivatkozik, hogy riportjukban ismertették Boross Péter véleményét is, emellett úgy vélik, a szocialisták nem velük, hanem Horváth Balázs volt belügyminiszterrel és Brády Zoltánnal vitatkoznak. "A szerkesztőség visszautasítja, hogy egy párt beleavatkozzon egy műsor életébe. A riport elkészítésénél a közszolgálati televízióhoz méltó alapossággal jártunk el. Nyugodt lelkiismerettel állunk bármilyen vizsgálat elé. Az RTL Klub ominózus bérgyilkos riportjával való összehasonlítás pedig már csak azért sem állja meg a helyét, mert ott egy statiszta szerepelt, nálunk pedig valóságos közszereplők: egy volt belügyminiszter és egy rangos folyóirat elismert főszerkesztője nyilatkozott" - áll a szerkesztőség közleményében.

Az ORTT-t hivatalosan ez ügyben még nem kereste meg a szocialista párt, sajtóközlemények alapján pedig nem vizsgálódnak - közölte az Indexszel Vékony Éva, a testület szóvivője.
Belföld